b'\n_START_ARTICLE_\nRadioulnarni sklep\n_START_PARAGRAPH_\nR\xc3\xa1diouln\xc3\xa1rni skl\xc3\xaap (tudi ko\xc5\xbe\xc3\xa9ljni\xc4\x8dno-podl\xc3\xa1htni\xc4\x8dni) predstavljata dva sklepa: proksimalni in distalni radioulnarni sklep. Po mehaniki sta oba sklepa \xc4\x8depasta, distalni konec ko\xc5\xbeeljnice se vrti okoli podlahtnice. Os gibanja te\xc4\x8de skozi valja obeh kosti. Proksimalni valj ko\xc5\xbeeljnice je z anularnim ligamentom (lig. anulare) pripet na podlahtnico. Podobno je distalni valj podlahtnice spojen s ko\xc5\xbeeljnico s pomo\xc4\x8djo hrustan\xc4\x8dnega diska. Obe kosti po celi dol\xc5\xbeini ve\xc5\xbee mo\xc4\x8dna medkostna membrana (membrana interossea). Vrtenje ko\xc5\xbeeljnice okoli podlahtnice imenujemo pronacija, kosti v podlaktu se prekri\xc5\xbeata. Gibanje, ko kosti prehajata v vzporedno lego, to je v anatomski polo\xc5\xbeaj podlakta in roke, imenujemo supinacija.'